fi fi fi fi en fi fr fi tr fi fi fi ru fi en fi fi fi fi fi fi fi fi fi fi fi fi fi fi fi en fi fi fr tr fi fi fi fi en fi fi en fi fi fr tr fi fi fi en fi fi fi pt fi fi lv fi fi fi en fi fi fi fi fi en en tr eo fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi en fi fi fi fi fi fi fi fi fi en fi en fi fi et fi
helmikuu 2020 – Etelä-Vantaan Shakki ry – EtVaS
EtVaSin pelaajilla superviikonloppu Matinkylän turnauksessa!
Videostriimi kärkipöytien nopeista peleistä perjantailta.
Päätöskierroksen kärkipelit Vihinen-Keinänen ja Lindholm-Blinkov alkamassa.
Asema pelissä Vihinen-Keinänen, valkean siirto. Lähes kaikki siirrot pakottavat matin noin kymmenessä siirrossa, paitsi pelisiirto e7…
A-ryhmän palkitut: Jere Lindholm (vas.), Teemu Vihinen, Jan Ristoja, ja mestari Toivo Keinänen. (Kuva: Sauli Tiitta)
B-ryhmän päätöskierroksen kärkipelissä vastakkain EtVaSin pelaajat Eino Pölkki ja Sakari Mikkola.
B-ryhmän palkitut. (Kuva: Sauli Tiitta)
Nuorten ryhmä pelattiin 8 pelaajan täyskierroskilpailuna. Voiton vei Aleksandr Häkkinen pistein 6/7, ennen Kaarle Kääriäistä (5/7) ja Joel Tasaa (4/7).
Nuorten ryhmän täydelliset tulokset.
Nuorten ryhmän päätöskierros alkamassa.
EtVaS jatkoi vahvoja otteita liigassa sunnuntaina, vitosjoukkue päätti kauden hienoon tasapeliin
Liigassa pelit jatkuivat heti sunnuntaina. EtVaS sai vastaansa MatSK 2:n, ja voitti ottelun tyylikkäästi 6-0. Kolmosdivisioonassa vitosjoukkue päätti kautensa mainioon 2-2 tasapeliin X 2:ta vastaan. Voiton myötä EtVaS vahvisti asemiaan liigan keskivaiheilla ennen kauden päättävää kolmen pelin kierrosta.
EtVaS – MatSK 2   6-0
Viikonlopun toisessa ottelussa EtVaSin vastaan asettui Matinkylän kakkosjoukkue. EtVaS osoittautui ennakko-odotusten mukaisesti selvästi vahvemmaksi, ja vei voiton maalein 6-0. Ykköspöydällä (Nazarova-Kanep, 0-1) peli alkoi sisilialaisen puolustuksen merkeissä. Keskipelin komplikaatioiden jälkeen musta oli selvästi paremmalla puolella ja onnistui puristamaan valkean aseman luovutuspisteeseen asti. Kakkospöydän pelissä (Sepp-Fraser, 1-0) valkea onnistui saamaan mustan ajatukset heti avauksessa solmuun, ja peli oli käytännössä selvä jo pian kymmenen siirron jälkeen. Kolmospöydällä (Wartiovaara-Rönkä, ½-½) pelattiin pitkälle valmisteltua vaihtoslaavia, joka pian kotikokkausten syömisen jälkeen päätyi rauhallisesti tasan. Nelospöydällä (Anttila-Aalto, 1-0) pyöriteltiin nappuloita pitkään keskipelissä kunnes valkea onnistui vähitellen hivuttamaan sotilaansa vastustamattomasti kohti kahdeksatta riviä.
Vitospöydällä (Al Argha-Kokkila, 0-1) nähtiin erikoinen upseerien tanssi keskipelissä juuri ennen ajantarkistusta, jonka jälkeen laudalle jäi torni vastaan kaksi ratsua -loppupeli, jonka musta onnistui tornillaan ja vapaasotilaallaan kääntämään voitoksi. Kutospöydällä (Lindholm-Lehtivaara, 1-0) musta päästi valkean rikkomaan kuningasasemansa, ja lopulta valkea päätti pelin voitokseen tyylikkäällä Tg6-siirrolla. Seiskapöydän peli (Tolonen-Salo, ½-½) eteni varsin rauhallisissa ja asemallisissa merkeissä, ja päättyi lopulta ratkaisemattomaan. Viimeisellä pöydällä (Paasikangas-Tella-Rauramaa, 1-0) valkea vei Volgan hengessä mustalta sotilaita yksi toisensa jälkeen, ja lopulta valkea vei voiton mustan upseereiden jäätyä pahasti omilleen eri puolilla lautaa, ennen kuin ehti edes saada sotilasmassansa liikkeelle.
Liigan muissa otteluissa JyS voitti VammSK:n 3-1 ja siirtyi sarjataulukossa kolmannelle sijalle. TammerSH vei pisteet selvästi KymS:in vieraana maalein 5-0 ja vahvisti asemiaan sarjataulukon piikkipaikalla. HSK avasi pistetilinsä 3-3 tasapelillä Aatosta vastaan. SalSK voitti SK Ninjan vierasottelussa 3-2, ja TuTS vei kärkikamppailussa pisteet MatSK:ilta niinikään 3-2. Ennen liigan päätösviikonlopun kolmea kierrosta kolmen kärki alkaa hahmottua, mutta ainakin MatSK, EtVaS ja SalSK ovat varmasti sitä mieltä että mitalien jakaminen on vielä turhan aikaista.
Viimeiset kolme kierrosta pelataan 13.-15.3. Shakkiareenalla. Kärkijoukkueista TammerSH kohtaa vielä MatSK:in, JyS:in ja SK Ninjan, joten mestaruuden tavoittelu on vielä työn ja tuskan takana. TuTS:in vastaan puolestaan asettuu Aatos, SalSK ja EtVaS, ja JyS:in vastustajina taas on SK Ninja, TammerSH ja MatSK. Sarjan kärkipäässä tulee varmasti olemaan vielä vauhtia ja vaarallisia tilanteita ennen kuin on aika jakaa mitalit. EtVaSin viimeiset vastustajat ovat SalSK, Aatos ja TuTS, joten matka mitaleille on vielä pitkä.
3. divisioona, lohko 3
Viitosjoukkue päätti sarjakauden mainioon 2-2 tasapeliin selvästi vahvempaa X 2:ta vastaan. Ykköspöydällä (Heino-Peltonen, ½-½) valkea saavutti hienon tasapelin selvästi kokeneempaa vastustajaa vastaan. Kakkospöydällä (Kimpiharju-Pham, 0-1) EtVaSin talvea piristänyt vieraamme Vietnamista avasi JSM-uransa hienolla voitolla! Kolmospöydällä (Patosalmi-Mäkelä, 0-1) valkea taisteli loppuun asti varsin mallikkaasti ja lähes tasapelin arvoisesti, kunnes pieni asemallinen epätarkkuus antoi mustalle tilaa murtautua valkean asemaan ja lopulta päästä voittavaan loppupeliin.
EtVaS jyräsi HSK:n liigassa, divareissa niukkoja tappioita
JSM jatkui kaikilla sarjatasoilla lauantaina 8.2.2020. EtVaS I sai vastaansa HSK:n ja voitti ottelun puhtaasti 6-0. EtVaS II matkusti Joensuuhun, jossa kotijoukkue oli vahvempi 3-1. EtVaS III pelasi Salossa, ja jäi niukasti 0-1 tappiolle SalSK II:ta vastaan. EtVaS IV lähti taistoon sarjapaikasta selvästi vahvempaa Pässiä vastaan, mutta joutui toteamaan kotijoukkueen vahvemmaksi maalein 3-1.
HSK – EtVaS   0-6
Liigassa EtVaS sai vastaansa sarjan häntäpäässä majailevan HSK:n. Lopputulos ei jättänyt epäselvyyttä joukkueiden voimasuhteista, kun EtVaS vei voiton peräti kuudella pöydällä. Maalintekijöinä kunnostautuivat Meelis, Olav, Erik, Perttu, Tero ja Heikki. Ykköspöydällä (Kanep-Binham, 1-0) peli alkoi Volga-gambiitilla, jossa valkea saavutti avauksen jälkeen tilaedun joka lopulta a-sotilaan avustuksella kääntyi ensin laadun ja lopulta pelin voitoksi. Kakkospöydällä (Norri-Sepp, 0-1) musta onnistui erittäin monimutkaisessa keskipelissä paremmin ja vei lopulta pisteen valkean daamin jäädessä roikkumaan. Kolmospöydän pelissä (Rönkä-Hallman, 1-0) daamit vaihtuivat jo varhaisessa vaiheessa, mutta se ei estänyt valkeaa voittamasta peliä, kun lopulta päädyttiin torniloppupeliin jossa valkealla oli kahden sotilaan etumatka. Nelospöydän pelissä (Elomaa-Anttila, 0-1) oltiin jo neljän siirron jälkeen tutkimattomilla vesillä. Valkean uhkaukset mustan kuningasta vastaan eivät missään vaiheessa olleet kovin vaarallisia, ja lopulta laadun etu riitti viemään koko pisteen mustan matkaan. Vitospöydällä nähtiin miniatyyripeli (Kokkila-Kauranen, 1-0), kun valkea pääsi yllättämään vastustajansa daamin uhrauksella f7-ruutuun. Kuutospöydän peli (Van De Plassche-Lindholm, ½-½) eteni Grunfeldin merkeissä tarjoten molemmille osapuolille pieniä mahdollisuuksia, mutta päättyi lopulta sopuisasti juuri ennen ajantarkistusta. Seiskapöydällä (Salo-Parkkinen, 1-0) päädyttiin omaperäisen avauksen jälkeen tilanteeseen jossa valkealla on sotilas enemmän paremmassa asemassa, mikä oli lopulta voittoon riittävä etu. Viimeisellä pöydällä (Tiinanen-Paasikangas-Tella, ½-½) piste ”vaihtoi omistajaa” pelin aikana useaan kertaan, kun ensin valkea sai hyvän aseman avauksesta, mutta heitti koko pelin pois taktisen sokeuden myötä. Musta ei kuitenkaan onnistunut löytämään parhaita siirtoja voittaakseen pelin, ja materiaalitasapaino muuttui entistä monimutkaisemmaksi. Valkea oli jo voittamassa peliä daamin ja rinnakkaisten vapaasotilaiden avulla, kunnes lopun epätarkkuudet antoivat vielä mustalle mahdollisuuden pelastua tasapeliin.
Muissa liigaotteluissa JyS voitti KymS:in 3-2, MatSK II yllätti Aatoksen 4-2, TuTS voitti SK Ninjan 4-1, TammerSH voitti VammSK:n 4-2 ja MatSK voitti SalSK:n 3-0. Tamperelaiset jatkavat liigan kärjessä, MatSK, TuTS ja JyS ovat kuitenkin iskuetäisyydellä, ja keskikastin joukkueetkin ovat vielä taistelemassa mitalisijoista.
1. divisioona, lohko 2
JoeSK – EtVaS II   3-1
Kakkosjoukkue lähti pitkään reissupeliin Joensuuhun. Kotijoukkue osoittautui tällä kertaa vahvemmaksi maalein 3-1. EtVaSin ainoa voitto tuli kolmospöydällä (Vihinen-Hokkanen, 1-0), kun valkean tornishakki katkaisi samalla suojauksen mustan ratsulta. Kakkospöydällä (Jouhki-Hallenberg, 1-0) nähtiin varsin railakas kamppailu joka päättyi lopulta valkean voittoon. Kutospöydällä (Arppi-Vyskubov, ½-½) musta pelastautui tasapeliin näppärällä taktisella kikalla. Kahdeksannella pöydällä (Al Hajaj-Nordlund, ½-½) asema pysyi hyvin suljettuna ja kun raskaat upseerit lopulta vaihtuivat a-linjalla oli aika sopia tasapelistä.
Tappionkin jälkeen EtVaS II on tukevasti kiinni sarjapaikassa, kun sekä LahS, JyS II että MatSK III ovat jo tavoittamattomasti 3 pisteen päässä ennen viimeistä kierrosta.
2. divisioona, lohko 2
SalSK II – EtVaS III   1-0
Kolmosjoukkue matkusti Saloon otteluun jossa panosta oli lähinnä kotijoukkueella, sillä EtVaS III oli jo varmistanut sarjapaikkansa eikä nousumahdollisuuksiakaan juuri ollut. Tiukka ottelu päättyi vähämaalisesti kotijoukkueen voittoon 1-0.
2. divisioona, lohko 3
Pässi – EtVaS IV   3-1
Nelosjoukkue lähti urheasti taistelemaan sarjapaikasta kakkosdivisioonassa. Vastaan asettui sarjanoususta haaveileva Pässi, joka osoittautui vahvemmaksi maalein 3-1. EtVaSin ainoan maalin teki Roberto. Ykköspöydällä (Männistö-Åberg, 0-1) musta haki rohkeasti daamillaan sotilaan b2:sta, ja jatkoi määrätietoisesti painostamista. Lopulta keskustasotilaat puristivat valkean kuninkaan hengiltä. Kakkospöydällä (Kangas-Patosalmi, 1-0) musta sai lupaavan aseman vastaanotetussa daamigambiitissa, mutta pieni hätäily e6-e5 -siirron kanssa antoi valkealle vahvan asemallisen edun tummilla ruuduilla. Peli ratkesi lopulta hieman yllättävällä tavalla, kun mustan ratsu lennähti pois laudalta eikä ehtinyt takaisin ennen ajan loppumista. Mustan ”onneksi” asema oli kuitenkin jo hävitty joten kovin ratkaiseva tuo tilanne ei ollut. Kolmospöydällä (Di Candia-Paajala, 1-0) valkea voitti rauhallisen asemapelin kun musta hieman kyseenalaisesti uhrasi laadun ilman selkeää kompensaatiota. Nelospöydällä (Tikanmäki-Pölkki, 1-0) pelattiin vauhdikkaasti. Avoinaisen oloisessa asemassa valkea oli lopulta vahvempi ja vei voiton. Vitospöydällä (Turunen-Takala, ½-½) asema pysyi hyvin suljettuna ja enimpien upseerien vaihduttua jäljelle jäi vain ratsujen ja kuninkaiden tanssi rintamalinjojen takana.
Sarjataulukon kannalta tilanne on EtVaSin osalta jännittävä, kun viimeisellä kierroksella putoajien paikat ratkaistaan otteluissa TammerSh III – Pässi ja LoimSK – ESK EtVaSin seuratessa tilannetta huilivuorolla. EtVaS toivottaa onnea erityisesti Pässille viimeisen kierroksen otteluun TammerSh:ta vastaan! 🙂
JSM jatkuu heti sunnuntaina 9.2., kun EtVaS saa liigassa vastaansa MatSK II:n, ja vitosjoukkue kohtaa X II:n. Molemmat ottelut pelataan shakkiareenalla klo 12 alkaen.
Tero Kokkila toinen Jyväskylän talviturnauksessa, Taneli Lallukka voitti B-ryhmän
Jyväskylässä pelattiin tammi-helmikuun vaihteessa perinteinen talviturnaus. Voiton vei selvästi pistein 4½/5 FM Matvey Galchenko. EtVaSin FM Tero Kokkila sijoittui toiseksi pistein 3½/5.
B-ryhmän voiton nappasi EtVaSin Taneli Lallukka pistein 4/5.
Etelä-Vantaan Shakki ry - EtVaS
Already have a WordPress.com account? Log in now.
Etelä-Vantaan Shakki ry - EtVaS